Die Plaaslike of Lokale Interstellêre Wolk is die interstellêre wolk met ’n deursnee van sowat 30 ligjare waardeur ons Sonnestelsel tans beweeg. Dit is nie bekend of die Son in die Plaaslike Interstellêre Wolk ingesluit is of in die streek waar die wolk in ’n wisselwerking met die naburige G-wolk is nie. Die Sonnestelsel het die Plaaslike Interstellêre Wolk vermoedelik tussen 44 000 en 150 000 jaar gelede binnegegaan en sal na verwagting nog sowat 10 000 tot 20 000 jaar daarin bly. Die temperatuur in die wolk is sowat 6 000 kelvin, min of meer dieselfde as dié op die Son se oppervlak. Die spesifieke hittekapasiteit is agter baie laag omdat die wolk nie baie dig is nie – sowat 0,3 atome per cm3. Dit is minder dig as die gemiddelde interstellêre medium in die Melkweg (0,5 atome/cm3), maar ses keer digter as die gas in die Plaaslike Borrel (0,05 atome/cm3) wat die plaaslike wolk omring. In 2009 het Voyager 2-data daarop gedui dat die magnetiese krag van die plaaslike interstellêre medium sterker is as wat voorheen vermoed is.